השר המצרי לתעשייה וסחר חוץ רשיד מחמד רשיד הודיע בסוף השבוע על הארכת כהונתו של איש העסקים המצרי גלאל אלזורבא, בתפקיד יושב ראש איגוד התעשיינים המצרי. זוהי הארכת הכהונה השלישית לה זוכה אלזורבא הנהנה מאמון רב של השר המצרי ומכהן בתפקיד ברציפות משנת 2004. הודעתו של השר המצרי רשיד התקבלה לאחר תקופה של אי בהירות וחרושת שמועות על אפשרות לחילופי גברי בראשות איגוד התעשיינים המצרי על רקע חילוקי דעות לגבי מינוי חברי מועצת האיחוד לאחר הבחירות האחרונות.
גלאל אלזורבא הינו מאנשי העסקים הבכירים במצרים ומוכר היטב בישראל. במצרים הוא מכונה "מהנדס הסכם ה-QIZ" בעקבות הובלתו את היוזמה לחתימה על ההסכם המשולש בין מצרים, ארה"ב וישראל לייצור משותף באזורי תעשייה מועדפים, דבר אשר גרר ביקורת קשה כלפיו, זאת מכיוון שהוא בעליה של קבוצת האחזקות "אלניל" המונה חמש חברות בתחום הטכסטיל ותופסת את המקום הראשון ביצוא לארה"ב במסגרת הסכם ה-QIZ.
אלזורבא, יליד 1943 הינו פעיל פוליטי במפלגת השלטון במצרים, חבר הוועדה לקביעת מדיניות בראשותו של גמאל מובארכ והוא נחשב לאחד המקורבים לו.